9.12.2022
SL
Uradni list Evropske unije
C 469/11
b) razvoj učnih načrtov, ki so osredotočeni na učeče se, temeljijo na vključujoči in odnosni pedagogiki ter omogočajo diverzificirane in posamezniku prilagojene oblike poučevanja in učenja.
Po potrebi bi bilo treba razmisliti o dejavnem sodelovanju otrok in mladih pri ustvarjanju učnih gradiv, zlasti kar zadeva vire za preprečevanje ustrahovanja, družbeno in čustveno vzgojo, reševanje sporov in premagovanje predsodkov;
c) vključitev družbene in čustvene vzgoje, preprečevanja ustrahovanja ter duševnega in telesnega zdravja v učne načrte vse od vzgoje in varstva predšolskih otrok do višjega sekundarnega izobraževanja in usposabljanja;
d) krepitev kompetenc v enem ali več jezikih šolanja, hkrati pa spoštovanje in podpiranje jezikovne raznolikosti učečih se kot pedagoškega vira za nadaljnje učenje in učne dosežke.
To lahko na primer vključuje oceno predhodnega jezikovnega znanja, močno podporo učečemu se v maternem jeziku (prvi jezik) in jeziku šolanja, dostop do pouka v jeziku, ki ga učenec govori doma, ter mehanizme za podporo pri prehodu iz sprejemnih v običajne razrede na različnih ravneh izobraževanja, kjer je to ustrezno;
e) zlasti podpiranje učenja jezika šolanja pri beguncih in sveže prispelih migrantih z zgodnjim vključevanjem v običajne razrede in učne načrte, skupaj z dodatno individualno podporo, zagotovljeno na ustrezni ravni, za hitrejše socialno in akademsko učenje.
Poleg udejstvovanja staršev imajo lahko ključno vlogo tudi stalni dostop do jezikovne in akademske podpore, karierno svetovanje na vseh ravneh izobraževanja in usposabljanja ter medkulturno izobraževanje;
f) spodbujanje interaktivnih in izkustvenih pedagoških kulturno in jezikovno odzivnih pristopov, da učeči se med učenjem razvijejo avtonomijo in odgovornost ter se opolnomočijo za dejavni razvoj lastnih kompetenc.
Takšni pristopi lahko vključujejo priložnosti za kombinirano učenje (vključno z digitalnimi viri, dostopom do knjižnic, laboratorijev, muzejev, drugih kulturnih ustanov, kot so glasbene in umetniške šole, skupnostnih centrov in narave), ob upoštevanju potreb učečih se z invalidnostmi ali posebnimi izobraževanimi potrebami, pa tudi prilagodljivo in heterogeno organizacijo časa in okolja za učenje, transdisciplinarno poučevanje in učenje, sodelovalno učenje in vrstniško podporo ter uporabo podpornih tehnologij za učeče se z invalidnostmi;
g) spodbujanje praks ocenjevanja, ki odražajo in podpirajo osebne učne potrebe in poti, zlasti z obsežno uporabo formativnega in stalnega ocenjevanja ter s kombiniranjem več digitalnih in nedigitalnih oblik in orodij (npr. portfeljev, vrstniškega ocenjevanja in samoocenjevanja), ki so vključujoči, kulturno odzivni in participativni;
intervencijski ukrepi
h) zagotavljanje okvirov v šolah, ki omogočajo ciljno usmerjeno podporo vsem učečim se z učnimi težavami ali izpostavljenostjo tveganju poduspešnosti, in sicer z večdisciplinarnim in skupinskim pristopom (npr. programi udejstvovanja staršev na podlagi vsešolskega pristopa, sheme mentorstva, vključno z vrstniškim mentorstvom, mobilizacija podpornega osebja, dodatni čas za učenje med šolskim letom in/ali počitnicami, dostop do dodatnih učnih okolij);
i) v vključujočih in dostopnih okoljih ponujanje okrepljene individualizirane podpore za učeče se z večplastnimi, kompleksnimi potrebami, vključno s socialnimi in čustvenimi potrebami ter potrebami na področju duševnega zdravja (npr.
osebno inštruiranje, individualni načrti učenja, posredovanje strokovnjaka s področja čustvovanja, psihoterapevtska posredovanja, večdisciplinarne ekipe, podpora družini);
j) na ravni šole ali v partnerstvu z drugimi akterji zagotavljanje rešitev za učeče se, ki imajo zaradi socialno-ekonomskega ozadja težave pri zadovoljevanju svojih osnovnih potreb (npr. pomanjkanje izobraževalnih gradiv, težave, povezane s prevozom, lakota, pomanjkljiva prehrana in pomanjkanje spanja);
k) zagotavljanje ciljno usmerjenih programov finančne in/ali druge podpore za prikrajšane učeče se, da se jim olajšata napredovanje na sekundarno in terciarno raven izobraževanja in usposabljanja ter uspešno dokončanje izobraževanja na višji sekundarni ravni za pridobitev ustreznih kvalifikacij;